Hari.
Oniaroa,
sorara Jesu-ra vagathiꞌavini vanaothia vikasiagaꞌaha adani Simão Pedro,
Jesus ipohina hoariha khama.
Sasidotxi vakadikaꞌdaꞌdi gorana kavasiribanini bodinia Jesu-ra avavikhajakosiꞌaha adani sorara.
Gorana bodinia avaviꞌoiꞌaha.
Sasidotxi vakadikaꞌdaꞌdia biogaki ada Jesus ipohina Jesua binofijahakiki,
oniani ida gorana kavasiribanini bodinia oꞌoina vavaꞌahavini hija vakadiania.
Pedro vani ada baniniaja hojaroniꞌaha.
Hari.
Joionaniꞌaha ada Pedro ꞌbamina,
bikanikhariaꞌihi ida imaꞌinavi gora kavasiribanini kaathani-ra akadavaꞌaki Pedro okhajakosira kaimoni.
Bivaꞌahaꞌaha ada Pedro oꞌoina.
Pedro-ra nanaꞌdohiꞌihi ida imaꞌinavi bakatha kania hojaki:
—Ivani hiꞌada makhira ipohina mani i jaboni?
—Iniani,
ipohina ohirihi — niha ada Pedro korijanahia.
Hari.
Pahisiriki ida joma.
Gora avakadavaꞌava abono,
honai abono vihiki khama avakanahaꞌdiꞌihi ida siho gora kavasiribanini bodinia.
Siho kaꞌdihani kania vaabono vanaragivini vakavaroiribaniꞌihi.
Okhamiha ada Pedro vakadiania abono-ra naragihavini jaboni.
Hari.
Oniaroa,
sasidotxi vakadikaꞌdaꞌdi kania sorara Jesu-ra avavikhaꞌaha.
Sasidotxi vakadikaꞌdaꞌdi,
Anás onikia binanaꞌdohiꞌaha ada Jesus:
—Hana vihina mani adani ira vavaipohihabakhiara?
Nahina nimania ida kadaꞌojomoꞌihi athini vara vaꞌora iniꞌabakhiavini hiꞌiki adani ijaꞌari kadania vajoroniki?
Jesua bigathaniꞌihi ida kidinaꞌdohi:
—Ni-ijaꞌari-ra ahojaia vara oniꞌarihi.
Ijaꞌari hahavia vakamithavini vanofihi;
vakamithamanihi.
Ijaꞌaria vavajoroniki ibavinia vaꞌora okaꞌojomoꞌiki adani.
Deu-ra vara aniꞌavini kagorani bodinia,
Deu-ra khai aniꞌavini kagorani kavasiribanini bodinia jaboni vaꞌora oakaꞌojomoꞌionibakhiaki adani.
Ni-ahojaia vara ovaniꞌaki.
Ni-asohiki ida gathaꞌiki-ra inanaꞌdohivini kidibadani,
athi hikia.
Vaꞌora nanaꞌdohi bana adani oathi-ra vakamithabakhiaki.
Vaꞌora nanaꞌdohivinihi bana ida kodivarani nahina nini vaꞌora onavaꞌisohivini hiꞌiki.
Avigaki ida kodivarani.
Vara nina naothinia ada Jesus,
gora akadavaꞌava abonoa bikapatahi ida Jesus nokho,
biniꞌaꞌaha:
—Ni-nikia igathanivini asohiki ida sasidotxi vakadikaꞌdaꞌdi athi.
Jesua biniꞌaha:
—Asohirihi ida kodivarani;
inanamitha bana ida nahina asohiriki kodivarani hiki.
Asohihi ida kodivarani;
ni-asohipaꞌitxiki ida onokho-ra ikapatavini — niha ada Jesus.
Oniaroa,
Anás vaꞌora honariaha adani gora avakadavaꞌava abono:
—Avisa o Jesus sasidotxi vakadikaꞌdaꞌdi hoariha,
Caifás oniki kania — vaꞌora niꞌaha.
Saꞌa kodabohani kabaꞌi Caifá bivahojaki ibavi kania avisaꞌaha.
Hari.
Asia mani hojaha ada Pedro abono-ra naragikosoavini.
Vahoariha vaniꞌaha:
—Ivani jaboni hiꞌada makhira ipohina mani i?
Pedroa biniꞌaha korijanahia:
—Iniani.
Hiꞌada makhira ipohina ohirihi.
Oniaroa,
honai abono hoariha Pedro-ra nanaꞌdohivini hiki Jesus ipohina hina.
Honai abono Pedroa morobo biavaꞌboarabakosiki kaijaꞌari ada Pedro-ra nanaꞌdohira:
—Ira onokiria koda ihiꞌai avani amokhinini kania kidiania?
Pedroa biniꞌaꞌianaha:
—Iniani.
Ni-hora inokirihi — niꞌianaha.
Oniaroa,
jorakia ahiaꞌaha ada arakava.